Dringende ondersoek na motorfiets-ambulanse in Oos-Kaap gevraDie motorfietsambulanse wat die Oos-Kaap nou wil gebruik. (Foto: Dr. Zweli Mkhize/Twitter) Die Oos-Kaapse departement van gesondheid is by die Menseregtekommissie (MRK) verkla oor die geskiktheid van die sogenaamde “mediese motorfietse” wat die provinsie vroeër vandeesmaand bekend gestel het. Die minister van gesondheid, Zweli Mkhize, het die motorfietse vroeër vandeesmaand bekend gestel as veeldoelige vervoermiddels wat pasiënte kan vervoer of selfs medisyne in landelike gebiede kan aflewer. Volgens hom kan die motorfietse ook in die veld ry, die syspan met ŉ sit- of lêplek is waterdig en daar is voorsiening vir binneaarse oortappings. Die DA voer egter aan die motorfietse is ŉ oortreding van die Grondwet wat toegang tot gesondheidsorg waarborg en die staat verbied om enigeen toegang tot nood- mediese sorg te weier. “Dié motorfietse is nie geskik vir pasiëntvervoer enige plek in die land nie, wat nog te sê van die landelike Oos-Kaap met weinig tot geen padinfrastruktuur nie,” het Siviwe Gwarube, die DA se woordvoerder oor gesondheid, gesê. “Dié soort vervoer vir siekes, bejaardes en behoeftiges is onveilig en onwaardig.” Die projek het die Oos-Kaapse regering sowat R10 miljoen uit die sak gejaag. Die DA sê egter dit maak ŉ bespotting van diegene wat gedwing gaan word om dié soort vervoer te gebruik en dat dit ŉ skending van mense se grondwetlike regte is. “Dit is uiters belangrik dat die MRK so gou moontlik ŉ ondersoek doen, voordat die program in werking gestel word en die lewe van mense in provinsie in die proses in gevaar gestel word,” het Gwarube gesê. Die DA het ook parlementêre vrae aan die minister gestel oor die kwessie of dié soort vervoer aan basiese standaarde vir pasiëntvervoer voldoen, of die nasionale gesondheidsdepartement saam met die provinsiale departement die projek onderneem het, asook wat die spesifikasies vir die projek was. “Net gister [Donderdag] het Mkhize die motorfietse verdedig deur aan te voer dat mense in landelike gebiede kruiwaens moet gebruik [om pasiënte mee te vervoer]. Asof dít nou ŉ verskoning is om substandaard mediese ingryping te gebruik omdat Suid-Afrikaners herhaaldelik deur die regering in die steek gelaat is. “Die MRK moet die ondersoek bespoedig sodat ons verseker geen lewe in die Oos-Kaap word in gevaar gestel weens die gebruik van blygemaakte kruiwaens as ŉ lewensreddende meganisme nie.” Die DA se woordvoerder oor gesondheid in die Oos-Kaap, Jane Cowley, het vroeër gesê die R10 miljoen is bestee terwyl die departement verskaffers teen die einde van die laaste boekjaar nagenoeg R3 miljard geskuld het. Die departement is boonop basies bankrot weens sy laste wat bykans R30 miljard beloop. “Die hele Scootergate-saga lyk na korrupsie,” het Cowley gesê. Cowley het gesê die geld kon eerder gebruik word om die honderde stukkende ambulanse in die provinsie te herstel, of om te verseker gesondheidsorgwerkers het genoeg persoonlike beskermingstoerusting. “Die Oos-Kaapse departement van gesondheid is in ŉ krisis. Pasiënte sterf op die vloere van staatshospitale en werkers aan die voorpunt het die hoogste Covid-19-infeksiekoers in die land.” Luidens die jongste syfers het die Oos-Kaap reeds 12 639 bevestigde gevalle van Covid-19. Dit is net meer as 15% van die gevalle landwyd. Altesaam 257 mense het ook reeds in die provinsie weens die nuwe virussiekte gesterf, 63 van hulle in die 24 uur voordat die syfers Donderdagaand bekend gemaak is. Testing out one of the units now available as part of the scooter project! They have off-road capabilities and are equipped with waterproofing and drip stands. #ECVisit12June pic.twitter.com/1yDObRyhM8 — Dr Zweli Mkhize (@DrZweliMkhize) June 12, 2020